《郭中行自汉中寄近诗来奉简一首》
宋代·晁公溯

忆始衿袂分，十载再相逢。
于时客益州，俱在行李中。
不暇语衮衮，至今恨匆匆。
惟昨一麾守，其守百乘同。
乃翁持使节，顾予属提封。
君归问寝门，遣书托风通。
冀君或少留，解绶将往从。
翻然先我去，划若主飞鸿。
经行开都间，古来多英雄。
前吊大耳儿，追怀隆准公。
坏道想流马，深山埋卧龙。
试寻所筑坛，榛荒草蒙茸。
咏歌意有托，嗤点昔未工。
才大当盛年，气豪念勇功。
老夫犹少陵，志堕身亦穷。
独思百丈潭，俯临衰病容。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。